— Я заўважыла, што вучні часта на ўроку спрабуюць угадаць правільны адказ. І тады стала задаваць ім пытанні, якія не маюць адназначна правільных адказаў. Мы маем справу з новым пакаленнем. Нягледзячы на тое, што пакаленне Z літаральна жыве ў інтэрнэце, карыстаецца лічбавымі прыладамі лепш за бацькоў і настаўнікаў, яго прадстаўнікі не заўсёды разумеюць, якому кантэнту можна давяраць. Навукоўцы са Стэнфардскага ўніверсітэта даследавалі, ці могуць падлеткі адрозніць рэкламныя матэрыялы ў СМІ ад класічных навін, як яны ацэньваюць інфармацыю з вэб-сайтаў. Эксперты апыталі каля 8 тысяч навучэнцаў сярэдніх школ і каледжаў. Высветлілася, што 82% з іх не бачаць розніцы паміж аплачаным кантэнтам і звычайнымі тэкстамі. Як правіла, навучэнцы арыентаваліся на тое, ці былі да артыкула прымацаваныя вялікія яркія малюнкі, а не на крыніцу інфармацыі. Вось чаму дзяцей сёння трэба вучыць не толькі правілам дарожнага руху, але і таму, як арыентавацца ў інфармацыйных плынях. І тыя, і другія веды вельмі актуальныя для гарантавання бяспекі новага пакалення. Прызнаюся, што мой 13-гадовы сын мяне нядаўна вельмі парадаваў. Падчас прагляду сюжэта ў перадачы навін ён запытаўся: "А чаму ў таго, хто выступае, "адключылі" замежую мову? Гэта няправільна. Дзе арыгінал? Чаму мы чуем толькі пераклад?" Вось гэта, я лічу, і ёсць медыякампетэнцыя, якой ён ужо авалодаў.